জামায়াতুল আনসার ফিল হিন্দাল শারক্বীয়া

জামায়াতুল আনসার ফিল হিন্দাল শারক্বীয়া (অন্য বানানে জামাতুল আনসার ফিল হিন্দাল শারক্বীয়া) হলো বাংলাদেশের একটি নিষিদ্ধ ইসলামপন্থী জঙ্গি সংগঠন। এটি বাংলাদেশের আরেকটি নিষিদ্ধ গোষ্ঠী কুকি-চিন ন্যাশনাল ফ্রন্টের সমর্থন লাভ করে।

ইতিহাস 
২০১৭ সালে শামিন মাহফুজ কর্তৃক জামায়াতুল আনসার ফিল হিন্দাল শারক্বীয়া প্রতিষ্ঠিত হয়। ২০১৯ সাল থেকে এই সংগঠনটি সক্রিয় হতে শুরু করে এবং আগেকার নিষিদ্ধ সংগঠন আনসারুল্লাহ বাংলা টিম, হরকাতুল জিহাদ আল-ইসলামী বাংলাদেশ ও জামাত-উল-মুজাহিদীন বাংলাদেশ প্রভৃতি দলের সদস্যদের একত্রিত করতে শুরু করে।

জামায়াতুল আনসার ফিল হিন্দাল শারক্বীয়া পার্বত্য চট্টগ্রামের বিচ্ছিন্নতাবাদী সংগঠন কুকি-চিন ন্যাশনাল ফ্রন্ট ও এর নেতা নাথান বমের সাথে সামরিক প্রশিক্ষণের জন্য যোগাযোগ স্থাপন করে। জামায়াতুল আনসার ফিল হিন্দাল শারক্বীয়ার সাথে যুক্ত থাকার অভিযোগে বাংলাদেশ জামায়াতে ইসলামীর আমীর শফিকুর রহমানের পুত্র রাফাত সাদিক সাইফুল্লাহকে পুলিশ গ্রেফতার করে। তবে বাংলাদেশ জামায়াতে ইসলামীর সাথে জামায়াতুল আনসার ফিল হিন্দাল শারক্বীয়ার সাংগঠনিক সম্পর্ক থাকার কোনো প্রমাণ পুলিশ খুঁজে পায়নি।

২০২২ সালের অক্টোবর মাসে পুলিশে কাউন্টার টেরোরিজম অ্যান্ড ট্রান্সন্যাশনাল ক্রাইম ইউনিট ঢাকার ডেমরা থানা থেকে জামায়াতুল আনসার ফিল হিন্দাল শারক্বীয়ার পাঁচজন সদস্যকে গ্রেফতার করে। নভেম্বরে র‍্যাপিড অ্যাকশন ব্যাটালিয়ন সংগঠনের আরও চারজন সদস্যকে গ্রেফতার করে।

২০২৩ সালে কাউন্টার টেরোরিজম অ্যান্ড ট্রান্সন্যাশনাল ক্রাইম ইউনিটের মো. আসাদুজ্জামান ভোলার শায়েখ নামে খ্যাত জামায়াতুল আনসার ফিল হিন্দাল শারক্বীয়ার নায়েবে আমীর মহিবুল্লাহকে ঢাকার সায়েদাবাদ থেকে গ্রেফতার করেন। র‍্যাপিড অ্যাকশন ব্যাটালিয়নের সাথে বন্দুকযুদ্ধের পর কক্সবাজার থেকে চারজন এবং চট্টগ্রাম থেকে চারজন সদস্যকে গ্রেফতার করা হয়। ঢাকা মেট্রোপলিটন পুলিশের কাউন্টার টেরোরিজম অ্যান্ড ট্রান্সন্যাশনাল ক্রাইম ইউনিট ২০২৩ সালের ২৩ জুন তারিখে ঢাকার ডেমরা থেকে সংগঠনের প্রতিষ্ঠাতা শামিন মাহফুজকে এবং ২৫ জুলাই তারিখে মুন্সীগঞ্জ জেলা থেকে সংগঠনের আমীর আনিসুর রহমান ওরফে মাহমুদকে আটক করে। শামিন বাংলাদেশ সেনাবাহিনীর পদচ্যুত মেজর সৈয়দ মোহাম্মদ জিয়াউল হকের থেকে অর্থ লাভ করেছিলেন বলে অভিযোগ রয়েছে।

র‍্যাপিড অ্যাকশন ব্যাটালিয়নের ভাষ্যমতে, জামায়াতুল আনসার ফিল হিন্দাল শারক্বীয়া বাংলাদেশের সবচেয়ে ভয়ঙ্কর জঙ্গি সংগঠন। এই সংগঠনের ৫৫ জন সদস্য পার্বত্য চট্টগ্রামে কুকি-চিন ন্যাশনাল ফ্রন্টের অধীনে প্রশিক্ষণ গ্রহণ করে। সংগঠনটি স্থানীয় ও আন্তর্জাতিক বিভিন্ন পর্যায় থেকে অর্থ লাভ করত এবং নিজস্বভাবে অর্থের সংস্থানের জন্য বিভিন্ন পর্যায়ে ব্যবসায় প্রতিষ্ঠান পরিচালনা করত। সংগঠনটির প্রশিক্ষণ ভিডিও পর্যালোচনা করে র‍্যাপিড অ্যাকশন ব্যাটালিয়নের কর্নেল মশিউর রহমান জুয়েল বলেন, সংগঠনের সদস্যরা আগ্নেয়াস্ত্র পরিচালনায় পারদর্শী। এমনকি জামায়াতুল আনসার ফিল হিন্দাল শারক্বীয়ার সদস্যরা পার্বত্য চট্টগ্রামে কুকি-চিন ন্যাশনাল ফ্রন্টের আস্তানা পাহারা দিত। এমনকি কেএনএফের আস্তানা পাহারা দেওয়ার সময় বন্দুকযুদ্ধে তাদের একজন সদস্য নিহতও হন। এই সংগঠনের নিজস্ব নৌবাহিনী গঠনেরও পরিকল্পনা ছিল।

২০২৩ সালের ১০ আগস্ট র‍্যাপিড অ্যাকশন ব্যাটালিয়নের লিগ্যাল অ্যান্ড মিডিয়া উইংয়ের পরিচালক খন্দকার আল মঈন কর্তৃক প্রচারিত একটি ভিডিওবার্তায় জামায়াতুল আনসার ফিল হিন্দাল শারক্বীয়াকে বাংলাদেশে নিষিদ্ধ ঘোষণা করা হয়।

২০২৪ সালে মে মাসে হারুন-অর-রশিদের নেতৃত্বে পুলিশের গোয়েন্দা শাখা জামায়াতুল আনসার ফিল হিন্দাল শারক্বীয়ার প্রধান অস্ত্র সরবরাহকারীসহ তিনজনকে আটক করে। হারুন-অর-রশিদের ভাষ্যমতে, তখন পর্যন্ত সংগঠনের মোট ৪৯ জন সদস্যকে আটক করা হয়েছিল।

২০২৫ সালের ফেব্রুয়ারি মাসে সংগঠনের নায়েবে আমীর মহিবুল্লাহকে জামিন দেওয়া হয়।

তথ্যসূত্র 

বাংলাদেশের জিহাদি দল
২০১৭-এ বাংলাদেশে প্রতিষ্ঠিত
২০১৭-এ প্রতিষ্ঠিত সংগঠন
বাংলাদেশ কর্তৃক সন্ত্রাসী হিসেবে চিহ্নিত সংগঠন